b'\n_START_ARTICLE_\nAker Brygge\n_START_SECTION_\nAvgrensning\n_START_PARAGRAPH_\nAker Brygge ligger p\xc3\xa5 vestsiden av Pipervika, en arm av Oslofjorden. Str\xc3\xb8ket har klare gategrenser: Dokkveien i \xc3\xb8st, Munkedamsveien (som Ring 1) i nord, og den navnl\xc3\xb8se veien til Filipstadkaia i vest. Dermed grenser Aker Brygge til Vika i \xc3\xb8st og nord, Filipstad i vest (for Aker Brygges nordlige del), Tjuvholmen i s\xc3\xb8rvest, og Oslofjorden i s\xc3\xb8r.\n_START_SECTION_\nHistorie og utvikling\n_START_PARAGRAPH_\nAker Brygge ligger p\xc3\xa5 det tidligere verftsomr\xc3\xa5det til Akers mekaniske verksted, som ble nedlagt i 1982. F\xc3\xb8r verkstedet etablerte seg her i 1854, ble omr\xc3\xa5det kalt Holmen. Det var en gammel l\xc3\xb8kke hvor noen industribedrifter etablerte seg og en forstadsbebyggelse vokste fram tidlig p\xc3\xa5 1800-tallet._NEWLINE_Utbyggingen av Aker Brygge ble gjennomf\xc3\xb8rt i fire trinn av eiendomsselskapet Aker Eiendom AS. En del gamle industribygninger ble revet, mens flere av de store verkstedshallene ble ombygget til forretningslokaler. F\xc3\xb8rste byggetrinn sto ferdig i 1986 med Telje-Torp-Aasen som arkitekter. Fjerde og siste byggetrinn, forsikringsselskapet Storebrands nybygg mot Munkedamsveien, sto ferdig i 1998._NEWLINE_Norwegian Property er st\xc3\xb8rste eier p\xc3\xa5 Aker Brygge og pusset opp store deler av b\xc3\xa5de bygg og uteomr\xc3\xa5der for over 2 milliarder kroner i perioden mellom 2010 og 2015._NEWLINE_Det er ogs\xc3\xa5 ca. 400 boliger p\xc3\xa5 Aker Brygge, og er registrert av Oslo kommune at det bor 433 mennesker her (rodens grenser er identiske med str\xc3\xb8ket)._NEWLINE_Det har if\xc3\xb8lge Dagens N\xc3\xa6ringsliv v\xc3\xa6rt regnet som Norges beste \xe2\x80\x93 og dyreste \xe2\x80\x93 kontorstr\xc3\xb8k siden midten av 1980-\xc3\xa5rene.\n_START_SECTION_\nSeverdigheter\n_START_PARAGRAPH_\nI Terminalbygget henger kunstverket Sundial for Spatial Echoes av arkitekt og kunstner, Tom\xc3\xa1s Saraceno. P\xc3\xa5 Bryggetorget st\xc3\xa5r kunstverket\xc2\xa0South Oslo av Jacqueline Donachie. Skulpturen er oppvarmet og ment som en m\xc3\xb8teplass eller oppholdssted for folk i omr\xc3\xa5det. I tillegg, langs Holmens gate og i Grundingen er det ulike messingskilt nedfelt i steinhellene. De representerer ulike verkt\xc3\xb8y og maskiner brukt p\xc3\xa5 Akers Mekaniske verksted og har ulike navn, oppkalt etter ulike arbeideres kallenavn.\n_START_SECTION_\nDagens situasjon\n_START_PARAGRAPH_\nAker Brygge er en betydelig m\xc3\xb8teplass med shopping, servering og underholdning. Omr\xc3\xa5det, som hvert \xc3\xa5r bes\xc3\xb8kes av n\xc3\xa6rmere 12 millioner mennesker, best\xc3\xa5r av 41 butikker og kaf\xc3\xa9er samt 27 serveringssteder. Latter/Stand Up Norge, kontorlokaler og leiligheter finnes ogs\xc3\xa5. Hele eiendomsmassen er p\xc3\xa5 260\xc2\xa0000 m\xc2\xb2._NEWLINE_Trikklinje 12 har holdeplass her, bussholdeplasser, Nasjonalteateret jernbane- og t-banestasjon og b\xc3\xa5tterminal finnes innenfor en gangavstand p\xc3\xa5 1-5 min. Aker Brygge p-hus (Europark) med 907 P-plasser inkl. elbil-plasser. P\xc3\xa5 utsiden finner man Nordens st\xc3\xb8rste elbilparkering. I tillegg finnes det en sm\xc3\xa5b\xc3\xa5thavn, Aker Brygge Marina, og terminal for Nesoddb\xc3\xa5tene p\xc3\xa5 omr\xc3\xa5det._NEWLINE_Gatene p\xc3\xa5 Aker Brygge er Beddingen, Bryggegata, Bryggegangen, Dokkveien, Fjordalleen, Grundingen, Holmens gate, Ko\xc3\xb8yet, Riggergangen, Sj\xc3\xb8gata, Stranden og St\xc3\xb8perigata. Kaien langs Pipervika heter Tingvallakaia (etter de tidlige amerikab\xc3\xa5tene i Thingvalla-linjen). Mot Tjuvholmen ligger Bryggetorget og bak Terminalbygget Ragnar Kalheims plass._NEWLINE_Aker Brygge inng\xc3\xa5r i planene for Havnepromenaden, som ble vedtatt i 2008. Promenaden vil g\xc3\xa5 over broen fra Tjuvholmen og langs Stranden og videre til R\xc3\xa5dhusplassen.'